Neuvoston asetus (EY) N:o 2611/95, annettu 25 päivänä lokakuuta 1995, mahdollisuudesta myöntää muissa jäsenvaltioissa tapahtuneista valuuttapoliittisista liikkeistä johtuvien maataloustulon menetysten kansallista tasaustukea



Virallinen lehti nro L 268 , 10/11/1995 s. 0003 - 0003



NEUVOSTON ASETUS (EY) N:o 2611/95, annettu 25 päivänä lokakuuta 1995, mahdollisuudesta myöntää muissa jäsenvaltioissa tapahtuneista valuuttapoliittisista liikkeistä johtuvien maataloustulon menetysten kansallista tasaustukea EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 42 ja 43 artiklan, ottaa huomioon komission ehdotuksen (1), ottaa huomioon Euroopan parlamentin lausunnon (2), sekä katsoo, että rahapoliittiset liikkeet ovat vaikuttaneet maatalousmarkkinoihin erityisesti vuoden 1995 ensimmäisen vuosipuoliskon aikana; tietyt tuottajat ovat voineet kärsiä muissa jäsenvaltioissa kuin tuotantovaltiossaan tapahtuneista huomattavista valuuttapoliittisista liikkeistä johtuvia tulonmenetyksiä, jos tällaiset tulonmenetykset todetaan puolueettomasti, voidaan myöntää tilapäistä, erityistuotantoa suosimatonta kansallista tasaustukea todetun tosiasiallisen tulonmenetyksen korvaamiseksi; on välttämätöntä toteuttaa yhteisön tasolla toimenpiteet johdonmukaisen yhteisen maatalouspolitiikan täytäntöön panemiseksi, ja nämä poikkeukselliset toimenpiteet ovat perusteltuja vain siinä tapauksessa, että ne perustuvat yhteisen maatalouspolitiikan tavoitteille, olosuhteille ja erityispiirteille, ON ANTANUT TÄMÄN ASETUKSEN: 1 artikla Sellaisissa tapauksissa, joissa tosiasioilla voidaan osoittaa, että tiettyjen tuotantoalojen maataloustuottajat ovat kärsineet jossakin jäsenvaltiossa muissa jäsenvaltioissa markkinointivuoden 1994/95 alusta ja viimeistään 31 päivänä joulukuuta 1995 tapahtuneista suurista valuuttapoliittisista liikkeistä johtuvia huomattavia tulonmenetyksiä, kyseisille tuottajille voidaan myöntää kolmelle vuodelle ajoittuvaa alenevaa kiinteämääräistä tasaustukea kansallisen rahoituksen pohjalta. Tasaustuki on enintään edellä tarkoitetun tulonmenetyksen suuruinen, ja se voidaan myöntää ainoastaan tietyn aikaisemman, tulonmenetyksen tapahtumisaikaa vastaavan ajanjakson tuotantoon liittyvänä maksuna. Sitä ei voida kohdistaa siten, että se suosii kyseisen alan erityistuotantoa, eikä sitä voida sitoa tätä tiettyä ajanjaksoa myöhempään tuotantoon. Jäsenvaltio määrittelee tuen määrät ja yksityiskohtaiset säännöt ja antaa ne komission tiedoksi hyväksymistä varten. Perustamissopimuksen 93 artiklan menettelytapamääräyksiä sovelletaan, ottamatta huomioon 92 artiklassa tarkoitettuja perusteita. 2 artikla Jos sen kolmivuotisjakson aikana, jolle tukea voidaan myöntää, havaitaan ennen toisen tai kolmannen vuosittaisen tukierän maksamista sellaista valuuttojen vaihtelusta johtuvaa hintakehitystä, joka korvaa tuen perustana olevia tulonmenetyksiä, komissio päättää kyseistä jäsenvaltiota kuultuaan vielä maksamatta olevien tukierien asianmukaisesta alentamisesta tai peruuttamisesta. 3 artikla Jäsenvaltio ei voi antaa tiedoksi tämän asetuksen mukaista tukea koskevaa ehdotusta 30 päivän kesäkuuta 1996 jälkeen. 4 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Luxemburgissa 25 päivänä lokakuuta 1995. Neuvoston puolesta L. ATIENZA SERNA Puheenjohtaja (1) EYVL N:o C 252, 28.9.1995, s. 7 (2) EYVL N:o C 287, 30.10.1995